Document ID: 32007D0029

KOMMISSIONENS BESLUTNING
af 22. december 2006
om overgangsforanstaltninger vedrørende visse animalske produkter, der er omfattet af Europa-Parlamentets og Rådets forordning (EF) nr. 853/2004/2004 og indført i Bulgarien og Rumænien fra tredjelande før den 1. januar 2007
(meddelt under nummer K(2006) 7019)
(EØS-relevant tekst)
(2007/29/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om Bulgariens og Rumæniens tiltrædelse, særlig artikel 4, stk. 3,
under henvisning til akten vedrørende Bulgariens og Rumæniens tiltrædelse, særlig artikel 42, og
ud fra følgende betragtninger:
(1)
Bulgarien og Rumænien tiltræder Fællesskabet den 1. januar 2007. Visse animalske produkter fra tredjelande, der er indført i Bulgarien og Rumænien fra tredjelande inden den dato, er ikke i overensstemmelse med de relevante EF-bestemmelser i Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (1).
(2)
Nogle af de pågældende produkter er overgået til fri omsætning i Bulgarien og Rumænien, mens andre endnu ikke er overgået til denne fase i toldproceduren og stadig er under toldtilsyn i de to lande.
(3)
For at lette overgangen fra den eksisterende ordning i Bulgarien og Rumænien til den ordning, der er resultatet af anvendelsen af fællesskabslovgivningen, bør der fastsættes overgangsforanstaltninger for markedsføring af de pågældende produkter.
(4)
Der bør også fastsættes bestemmelser om, at produkter, der ikke opfylder EF-bestemmelserne, ikke må indføres i andre medlemsstater. De bør kun markedsføres på Bulgariens og Rumæniens hjemmemarked eller eksporteres til et tredjeland under passende betingelser. Idet der tages hensyn til, at det nuværende sporbarhedssystem ikke er tilstrækkeligt, bør disse produkter, der ikke opfylder de relevante krav, heller ikke forarbejdes af virksomheder, der har tilladelse til at sende deres produkter til Fællesskabet.
(5)
Efter et år fra tiltrædelsesdatoen destrueres de produkter, der endnu ikke er overgået til fri omsætning i de to lande eller eksporteret, og som stadig er oplagret under toldtilsyn.
(6)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Anvendelsesområde
Denne beslutning gælder for animalske produkter, som
a)
er omfattet af forordning (EF) nr. 853/2004, men som ikke opfylder kravene i forordningen, og
b)
er indført i Bulgarien og Rumænien fra tredjelande før den 1. januar 2007.
Artikel 2
Animalske produkter, der er overgået til fri omsætning før den 1. januar 2007
1. De i artikel 1 omhandlede produkter (i det følgende benævnt »de animalske produkter«), som er overgået til fri omsætning i Bulgarien og Rumænien (i det følgende benævnt »de nye medlemsstater«) før den 1. januar 2007, må kun markedsføres på deres indenlandske markeder indtil den 31. december 2007.
De animalske produkter:
a)
må ikke forarbejdes af virksomheder, der har tilladelse til at sende deres produkter til Fællesskabet og
b)
skal være forsynet med det nationale mærke som fastsat i de nationale bestemmelser i den pågældende nye medlemsstat på det tidspunkt, de overgik til fri omsætning.
2. I henhold til Rådets direktiv 89/662/EØF (2), særlig artikel 3, sikrer medlemsstaterne, at de animalske produkter ikke handles mellem medlemsstaterne indbyrdes.
3. Uanset stk. 1 kan de nye medlemsstater indtil den 31. december 2007 tillade, at de animalske produkter eksporteres til et tredjeland på følgende betingelser:
a)
eksporten skal gennemføres i overensstemmelse med artikel 12 i Europa-Parlamentets og Rådets forordning (EF) nr. 178/2002 (3)
b)
hver sending skal transporteres direkte til tredjelandet under den kompetente myndigheds tilsyn uden at krydse andre medlemsstaters område
c)
hver sending skal eksporteres i et transportmiddel, der er plomberet af den kompetente myndighed, og plomberne skal kontrolleres ved udgangsstedet i den nye medlemsstat.
Artikel 3
Animalske produkter, der er indført i de nye medlemsstater, men ikke overgået til fri omsætning før den 1. januar 2007
1. Animalske produkter, der er indført i de nye medlemsstater, men ikke frigivet til fri omsætning i de nye medlemsstater før den 1. januar 2007, skal være omfattet af bestemmelserne i stk. 2 og 3.
2. De animalske produkter kan frigives til fri omsætning i de nye medlemsstater eller sendes til et tredjeland i overensstemmelse med betingelserne i artikel 2.
3. Fra den 1. januar 2008 skal enhver sending af animalske produkter, som er under toldtilsyn, destrueres under den kompetente myndigheds kontrol.
Alle udgifter til disse destruktionsaktiviteter pålægges ejeren af sendingen.
Artikel 4
Anvendelse
Denne beslutning anvendes med forbehold af og da fra datoen for ikrafttrædelsen af akten vedrørende Bulgariens og Rumæniens tiltrædelse.
Artikel 5
Adressater
Denne beslutning er rettet til medlemsstaterne.
Udfærdiget i Bruxelles, den 22. december 2006.

Labels: 17
5
0
3
18
15